אם היו לי רגליים הייתי בועטת בך

"**אם היו לי רגליים הייתי בועטת בך**" (באנגלית: **If I Had Legs I'd Kick You**) הוא סרט דרמה, מותחן וקומדיה שחורה אמריקאי משנת 2025, אשר נכתב ובוים על ידי מרי ברונשטיין. הסרט הופק והופץ על ידי חברת A24, ומככבים בו רוז ביירן בתפקיד הראשי, ולצידה אייסאפ רוקי, קונאן או'בריאן, דניאל מקדונלד וכריסטיאן סלייטר.

עלילת הסרט מתמקדת בלינדה (ביירן), אם ומטפלת מלונג איילנד שחייה קורסים והיא נאבקת לשמור על שפיותה. לינדה נאלצת להתמודד עם מחלתה המסתורית של בתה המסרבת לאכול ומוזנת באמצעות צינורית, בעל נעדר, יחסים עוינים עם המטפל שלה, ותקרית שבה תקרת דירתה קורסת ומאלצת אותה ואת בתה לעבור להתגורר במוטל.

הסרט הוקרן בבכורה עולמית בפסטיבל סאנדנס בינואר 2025, ויצא לאקרנים בארצות הברית ב-10 באוקטובר 2025. "אם היו לי רגליים הייתי בועטת בך" זכה לשבחי המבקרים, שתיארו אותו כגרסת ה"יהלום בלתי מלוטש" לאימהות, תוך ציון לשבח של הופעתה החשופה והאינטנסיבית של ביירן. על תפקידה בסרט זכתה ביירן בפרס דוב הכסף להופעה הטובה ביותר בתפקיד ראשי בפסטיבל הסרטים הבין-לאומי בברלין ובפרס גלובוס הזהב לשחקנית הטובה ביותר בקומדיה או סרט מוזיקלי. כמו כן, היא הייתה מועמדת לפרס אוסקר לשחקנית הטובה ביותר, והסרט גרף מועמדויות ופרסים רבים נוספים מטעם איגודי מבקרים בולטים ופרסי אינדפנדנט ספיריט.

## עלילה
עלילת הסרט מתמקדת בלינדה (רוז ביירן), אם ומטפלת ממונטוק שחייה קורסים סביבה. לינדה נאבקת לטפל בבתה הצעירה, אשר סובלת ממחלה מסתורית הגורמת לה לסרב לאכול, ובעקבות כך היא מוזנת ישירות לקיבתה דרך צינורית הזנה. במקביל, בעלה של לינדה (כריסטיאן סלייטר) נעדר מהבית עקב עבודתו כקפטן של ספינת תענוגות, ונוכחותו מסתכמת בשיחות טלפון בהן הוא מעביר ביקורת הורית ועצות חסרות תועלת מרחוק.

אל הלחץ היומיומי מתווספים קשיים מקצועיים ואישיים: מטופליה של לינדה נמצאים במשברים מתמידים, ביניהם אם טרייה (דניאל מקדונלד) החוששת שתינוקה שונא אותה, ובמקביל היא מנהלת מערכת יחסים עוינת ומנוכרת עם הפסיכולוג שלה (קונאן או'בריאן), שמפגין כלפיה חוסר סבלנות וזלזול מופגן. נקודת שבר משמעותית מתרחשת כאשר תקרת סלון דירתה של לינדה קורסת עקב נזילת מים ועקב כך עליה לעבור עם בתה להתגורר במוטל מקומי.

במוטל פוגשת לינדה בפקידת קבלה מתבגרת עוינת (אייבי וולק) ובאיש תחזוקה (אייסאפ רוקי), שמנסה לעזור לה ולנחם את בתה, אך גם לוקח חלק במסלול ההחלטות השגויות שלה. תחת כובד הלחצים הבלתי פוסקים, החרדה האימהית ותחושת הבדידות, אחיזתה של לינדה במציאות מתרופפת. היא מתחילה לחפש אסקפיזם דרך צריכת אלכוהול וסמים שהיא משיגה ברשת האפלה, מזניחה את בתה לפרקי זמן ממושכים, וחווה הזיות מאיימות הקשורות לחור שנפער בתקרת ביתה. הסרט מלווה את הידרדרותה הנפשית של לינדה בעודה מנסה להתמודד עם הציפיות החברתיות מהאימהות והקריסה המוחלטת של שגרת חייה.

## דמויות ושחקנים
* **לינדה** (רוז ביירן) – אם ומטפלת (פסיכולוגית) מלונג איילנד שחייה מתפרקים. היא נאבקת להתמודד עם מחלתה המסתורית של בתה, היעדרות בעלה, מטופלים השרויים במשבר, מערכת יחסים עוינת עם המטפל שלה, ותקרית שבה תקרת דירתה קורסת ומאלצת אותה לעבור למוטל. הלחצים הבלתי פוסקים מובילים אותה להתמוטטות נפשית ולקבלת החלטות מסוכנות.
* **ג'יימס** (אייסאפ רוקי) – אב הבית ואיש התחזוקה במוטל שאליו עוברות לינדה ובתה. הוא מתואר כאדם נינוח המפגין חיבה כלפי לינדה ומנחם את בתה, אך במקביל מסייע ללינדה לרכוש סמים קשים דרך הרשת האפלה ומתלווה אליה לדירתה ההרוסה.
* **המטפל** (קונאן או'בריאן) – הפסיכולוג המטפל בלינדה ועמית למקצוע החולק עמה מתחם משרדים משותף. הוא מפגין כלפיה חוסר סבלנות, זלזול, אדישות וחוסר אמפתיה מוחלט למצוקותיה.
* **קרוליין** (דניאל מקדונלד) – אחת ממטופלותיה של לינדה. היא אם טרייה וחרדתית החוששת שתינוקה שונא אותה מכיוון שהוא לעולם אינו מחייך, ואף משאירה אותו במשרדה של לינדה לאחר אחד הטיפולים.
* **צ'ארלס** (כריסטיאן סלייטר) – בעלה הנעדר של לינדה, אשר מרבה לשהות מחוץ לבית בעקבות עבודתו. נוכחותו בסרט מסתכמת בשיחות טלפון שבהן הוא מעביר ביקורת על תפקודה ההורי של לינדה, נוזף בה מרחוק ומחלק עצות חסרות תועלת, מבלי להציע תמיכה של ממש.
* **ד"ר ספרינג** (מרי ברונשטיין) – הרופאה המטפלת בבתה של לינדה. היא מתאפיינת בגישה מתנשאת ופסיבית-אגרסיבית, משדרת ללינדה תחושת אשמה על מצב בתה, ומאיימת למנוע מהילדה טיפול רפואי אם לינדה לא תחל להשתתף בקבוצת תמיכה שהיא מנהלת.
* **הילדה** (דלייני קווין) – בתה הצעירה והחרדתית של לינדה. היא סובלת ממחלה מסתורית המאלצת אותה לקבל הזנה דרך צינורית המחוברת לקיבתה.
* **דיאנה** (אייבי וולק) – פקידת קבלה מתבגרת ועוינת במוטל שבו שוהות לינדה ובתה, אשר בין היתר מסרבת למכור ללינדה יין.

בסרט מופיעים שחקנים נוספים בתפקידי משנה, ובהם דניאל זולגדרי כסטיבן, לארק ווייט כונסה, אלה ביטי כקייט, הלן הונג כאווה, ג'וש פאיס כבראד, מארק סטולצנברג כסדרן החניה ומאנו נאריאן כבעל הבית.

## הפקה
הסרט נכתב ובוים על ידי מרי ברונשטיין, ומהווה את סרטה העלילתי השני לאחר סרט הבכורה העצמאי שלה "Yeast" משנת 2008. זהו הפרויקט הראשון של ברונשטיין שזכה למימון וגיבוי חיצוניים, לאחר שאת פרויקטי האינדי הקודמים שלה מימנה בעצמה.

### פיתוח וכתיבה
ההשראה המרכזית לתסריט נבעה מחוויותיה האישיות של ברונשטיין, אשר התמודדה בעבר עם מחלה קשה של בתה. במסגרת הטיפולים, נאלצו השתיים להעתיק את מגוריהן לסן דייגו ולשהות במשך שמונה חודשים בחדר מוטל קטן ומסובסד, תקופה שבה הבמאית חוותה לחץ נפשי כבד ותחושת תלישות, אותם תרגמה למסעה הפסיכולוגי של גיבורת הסרט, לינדה. הפקת הסרט נעשתה תחת חברת A24 בשיתוף עם חברות ההפקה Fat City ו-Bronxburgh. צוות המפיקים כלל את שרה מרפי, ריאן זכריאס, רונלד ברונשטיין (בעלה של הבמאית), ג'וש ספדי, איליי בוש וריצ'י דויל.

### ליהוק והכנות
לתפקיד הראשי לוהקה השחקנית רוז ביירן, שמשמשת גם כמפיקה בפועל של הסרט. בעקבות שביתת איגודי השחקנים והתסריטאים בהוליווד, התאפשר לביירן ולברונשטיין לקיים תהליך הכנה ארוך ואינטנסיבי שנמשך חודשים. ביירן הגיעה לדירתה של הבמאית שלוש פעמים בשבוע, והשתיים ניתחו יחד בקפדנות כל פרט, תיאור ושורת דיאלוג בתסריט. בחירה ליהוקית מפתיעה הייתה שילובו של הקומיקאי ומנחה הטלוויזיה קונאן או'בריאן בתפקיד הפסיכולוג. או'בראיין נמנע משימוש בכלים הקומיים הרגילים שלו והופיע ללא איפור טלוויזיוני, במטרה ליצור דמות דרמטית ומנוכרת. בנוסף, מתוך החלטה אמנותית מודעת להשאיר את הקהל כלוא בתוך נקודת המבט המעורערת והאנוכית של האם, הבמאית בחרה שלא להראות את פניה של הבת החולה לאורך כל הסרט, אלא רק בסופו.

### צילומים
הצילומים נערכו במונטוק שבמדינת ניו יורק במהלך שביתת איגוד השחקנים, לאחר שההפקה העצמאית קיבלה אישור מיוחד מהאיגוד להמשיך בעבודה. ביירן ציינה בטקס פרסי גלובוס הזהב כי מדובר בסרט אינדי קטן שצולם בתקציב זעום ובמשך 25 ימי צילום בלבד. מבחינה סגנונית וטכנית, הסרט צולם במצלמת פילם 35 מ"מ. הבמאית מרי ברונשטיין והצלם כריסטופר מסינה עשו שימוש נרחב, במיוחד בחלקו הראשון של הסרט, בצילומי תקריב קיצוניים וצפופים של פניה של ביירן. גישה ויזואלית זו נועדה להמחיש את הניתוק מן המציאות, הקלאוסטרופוביה וההתמוטטות הנפשית שחווה הדמות.

## ביקורת
הסרט התקבל באהדה רבה על ידי רוב המבקרים, אשר שיבחו במיוחד את הופעתה של ביירן ואת הבימוי של ברונשטיין, אף כי אחדים ציינו שהצפייה בו מאתגרת ומעוררת אי-נוחות. באתר ביקורות הסרטים Rotten Tomatoes עומד ציון הסרט על 92%, על בסיס 222 ביקורות, עם קונצנזוס ביקורתי המתאר אותו כ"חלום בלהות של לחץ הורי המכה בעוצמה רבה, הודות להופעתה האמיצה של ביירן ולחזון הבלתי מתפשר של ברונשטיין". באתר Metacritic זכה הסרט לציון משוקלל של 78 מתוך 100 בהתבסס על 40 ביקורות, ציון המעיד על "ביקורות חיוביות בדרך כלל".

מבקרים רבים השוו את הסרט לגרסת האימהות של המותחן "יהלום בלתי מלוטש", ותיארו אותו כדיוקן שבו האימהות המודרנית מוצגת כהתקף חרדה מתמשך שאינו מרפה. הסרט תואר לעיתים כשילוב בין קומדיה אפלה לבין סרט אימה, בעל נימה צורמת וקלאוסטרופובית שמכניסה את הצופה אל נבכי הקריסה הנפשית של הגיבורה.

הופעתה של ביירן בתפקיד הראשי כלינדה זכתה לשבחים אוניברסליים והוגדרה כפגיעה, מורטת-עצבים, חשופה וכ"אחת מההופעות הגדולות של השנה". בנוסף, הופעתו של מנחה הטלוויזיה קונאן או'בריאן בתפקיד הפסיכולוג המנוכר צוינה לטובה כפנייה דרמטית מפתיעה ומוצלחת מצידו.

על אף הביקורות החיוביות ברובן, הסרט זכה גם להסתייגויות מצד מספר מבקרים שמצאו אותו מעיק בשלביו המאוחרים. היו שטענו כי מדובר בסרט שהוא יותר בבחינת "ניסוי" מאשר יצירה מעוררת אמפתיה, וכי עם התגברות היסודות הסוריאליסטיים וההזיות, רצף האסונות הופך למונוטוני וגורם לסרט להרגיש ארוך מן הרצוי ולשחוק את הצופה.

### פרסים ומועמדויות

## קישורים חיצוניים

## הערות שוליים

קטגוריה:סרטים אמריקאיים משנת 2025
קטגוריה:סרטי דרמה אמריקאיים
קטגוריה:סרטי מתח אמריקאיים
קטגוריה:סרטי קומדיה שחורה אמריקאיים
קטגוריה:סרטים באנגלית
קטגוריה:סרטים על מוגבלות
קטגוריה:סרטים על הפרעות נפשיות
קטגוריה:סרטים על הורות